... અને અહીં આપણા માણસોની દુનિયામાં પૃથ્વી પર આપણાં અસ્થિ તૂટે તો ચાલે પણ આસ્થા ન તૂટે એવી આસ્થા ચૅનલ પરના રાજા યોગમાસ્ટર રામદેવબાબા અવતર્યા છે. મૂળ નામ રામકૃષ્ણ યાદવ. એમાં પણ બે ઈશ્વર છુપાયા છે. સમજાયું? હવે બન્યું એવું કે હમણાં યોગ-ડેના દિવસે મેં આસ્થા ચૅનલયોગ-શિબિર જોવા ચાલુ કરી તો ધ્યાનમાં બેસવા માટેની ગુફાનું દૃશ્ય જોઈ હું ભાવવિભોર બની ગયો. પણ ત્રીજી જ સેકન્ડે ચમક્યો. કેમ? કેમ કે એ ગુફાને બદલે બાબાના અંદર ખેંચાયેલા પેટનો ક્લોઝ-અપ નીકળ્યો. હું આગળ વિચારું એ પહેલાં તો દરિયામાં આવેલી ભરતીનાં ઊછળતાં મોજાંની જેમ બાબાના પેટના હલવાનો શુભારંભ થયો. પછી થોડી વારમાં તો એવી સ્પીડ પકડી કે મને થયું આ તો પેટ છે કે કોઈ રાજકારણીના ટપકી પડ્યા પછી અડધી કાઠીએ ફરકતો ત્રિરંગો? દસ મિનિટ પછી આ હાલકડોલક પેટ મૂળ સ્થિતિમાં લાવી બાબા બોલ્યા, ‘દેખા મેરા પેટ કિતના અંદર ખીંચા? યાદ રખો, પેટ અંદર તો રોગ બાહર ઔર પેટ બાહર તો રોગ અંદર.’ બાબાને કોણ સમજાવે કે મોંઘવારીમાં માત્ર પેટ નહીં, અમે આખા ખેંચાઈ ગયા છીએ.